               IL-KUMMISSJONI EWROPEA
            Brussell, 6.8.2019
            COM(2019) 364 final
            2019/0166(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-Istatus Avvanzat (2013-2018)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tirrigwarda d-Deċiżjoni li tistabbilixxi l-pożizzjoni li għandha tiġi adottata, f’isem l-Unjoni, fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (“il-Ftehim” jew il-“Ftehim Ewro-Mediterranju”), fir-rigward tal-adozzjoni prevista ta’ rakkomandazzjoni li testendi b’sentejn (l-2019 u l-2020) il-Pjan ta’ Azzjoni UE-Marokk li jimplimenta l-istatus avvanzat (2013-2018).

               2.Kuntest tal-proposta

               2.1.Il-Ftehim Ewro-Mediterranju

               Il-Ftehim Ewro-Mediterranju għandu l-iskop li:

               ·jipprovdi qafas xieraq għad-djalogu politiku bejn il-Partijiet li jwassal għall-iżvilupp ta’ relazzjonijiet mill-qrib fl-oqsma kollha li huma jikkunsidraw rilevanti għal dan id-djalogu;

               ·jistabbilixxi l-kundizzjonijiet għal-liberalizzazzjoni progressiva tal-kummerċ ta’ prodotti, ta’ servizzi u tal-kapital;

               ·jinkoraġġixxi l-integrazzjoni tal-pajjiżi tal-Magreb billi jippromwovi l-kummerċ u l-kooperazzjoni bejn il-Marokk u pajjiżi l-oħra fir-reġjun;

               ·jippromovi l-iskambji kummerċjali u l-espansjoni ta’ relazzjonijiet ekonomiċi u soċjali bbilanċjati bejn il-Partijiet, b’mod partikolari permezz tad-djalogu u l-kooperazzjoni, biex jitrawmu l-iżvilupp u l-prosperità tal-Marokk u tal-poplu Marokkin;

               ·jippromwovi kooperazzjoni ekonomika, soċjali, kulturali, u finanzjarja, kif ukoll il-kooperazzjoni fl-oqsma tar-riċerka xjentifika u tal-innovazzjoni.

               Il-Ftehim daħal fis-seħħ fl-1 ta’ Marzu 2000.

               2.2. Il-Kunsill ta’ Assoċjazzjoni

               Il-Kunsill ta’ Assoċjazzjoni stabbilit bil-Ftehim Ewro-Mediterranju huwa kompost, min-naħa l-waħda, mill-membri tal-Kunsill tal-Unjoni Ewropea u l-Membri tal-Kummissjoni Ewropea u, min-naħa l-oħra, minn membri tal-Gvern tar-Renju tal-Marokk. Sabiex jintlaħqu l-għanijiet stabbiliti fil-Ftehim, il-Kunsill ta’ Assoċjazzjoni għandu s-setgħa li jieħu deċiżjonijiet u jista’ jagħmel ukoll rakkomandazzjonijiet fejn meħtieġ. Huwa jfassal id-deċiżjonijiet u r-rakkomandazzjonijiet tiegħu bi qbil bejn il-Partijiet.

               2.3.Att propost mill-Kunsill ta’ Assoċjazzjoni

               Il-Kunsill ta’ Assoċjazzjoni, permezz ta’ skambju ta’ ittri jrid jadotta rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-istatus avvanzat (2013-2018) (l-“att previst”).

               L-att previst għandu l-għan li jtawwal b’sentejn (mill-2019 sal-2020) il-validità tal-Pjan ta’ Azzjoni UE-Marokk li jimplimenta l-istatus avvanzat (2013-2018). Din l-estensjoni se tippermetti t-tkomplija tal-implimentazzjoni tal-istatus avvanzat tal-Marokk.

               3.Il-pożizzjoni li għandha tiġi adottata f’isem l-Unjoni

               Il-pożizzjoni li għandha tiġi adottata mill-Unjoni Ewropea fil-Kunsill ta’ Assoċjazzjoni stabbilit bil-Ftehim Ewro-Mediterranju fir-rigward tal-adozzjoni ta’ rakkomandazzjoni biex testendi b’sentejn (mill-2019 sal-2020) il-Pjan ta’ Azzjoni UE-Marokk li jimplimenta l-istatus avvanzat (2013-2018) hija bbażata fuq it-test tal-Pjan ta’ Azzjoni anness ma’ din id-Deċiżjoni.

               Iż-żewġ partijiet ikkonfermaw diversi drabi r-rikkezza u l-vitalità tar-relazzjonijiet bejn l-Unjoni Ewropea u l-Marokk kif ukoll l-impenn sħiħ tagħhom għat-tkomplija tal-iżvilupp ta’ dawn ir-relazzjonijiet fl-oqsma kollha ta’ interess reċiproku.

               Fil-kuntest politiku attwali, l-estensjoni tal-Pjan ta’ Azzjoni 2013-2018 se tifforma l-bażi tal-kooperazzjoni UE-Marokk għall-2019 u l-2020 u se tippermetti l-bidu ta’ negozjati sabiex jibdew jiġu stabbiliti d-direzzjoni u l-oqsma tal-prijoritajiet il-ġodda tar-relazzjonijiet UE-Marokk għas-snin li ġejjin.

               L-estensjoni tal-Pjan ta’ Azzjoni hija għalhekk fl-interess tal-Unjoni Ewropea.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f' isem l-Unjoni f' sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregolaw is-sede inkwistjoni. Il-kunċett jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .

               4.1.2.Applikazzjoni għal dan il-każ

               Il-Kunsill ta’ Assoċjazzjoni huwa korp maħluq permezz ta’ ftehim, f’dan il-każ permezz tal-Ftehim Ewro-Mediterranju.

               L-att li l-Kunsill ta’ Assoċjazzjoni huwa mitlub jadotta jikkostitwixxi att b’effetti legali.

               L-att previst għandu effetti ġuridiċi minħabba l-fatt li l-perjodu ta’ validità tal-Pjan ta’ Azzjoni UE-Marokk li jimplimenta l-istatus avvanzat (2013-2018) se jiġi estiż b’sentejn, jiġifieri sa tmiem l-2020.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li fir-rigward tiegħu qed tittieħed pożizzjoni f’isem l-Unjoni. Jekk l-att previst ikollu żewġ għanijiet jew komponenti u jekk wieħed minn dawn l-għanijiet jew komponenti jkun identifikabbli bħala l-ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-għan u l-kontenut tal-att previst huma prinċipalment relatati mal-assoċjazzjoni ma’ pajjiż terz.

               Għalhekk il-bażi ġuridika sostantiva għad-Deċiżjoni proposta hija l-Artikolu 217 TFUE.

               4.3.Konklużjoni

               Il-bażi ġuridika tad-deċiżjoni proposta hija l-Artikolu 217 flimkien mal-Artikolu 218(9) tat-TFUE.

               5.Il-pubblikazzjoni tal-att previst

               Peress li l-att tal-Kunsill ta’ Assoċjazzjoni se jibdel il-perjodu ta’ implimentazzjoni tal-Pjan ta’ Azzjoni, jenħtieġ li jiġi ppubblikat f’Il-Ġurnal Uffiċjali tal-Unjoni Ewropea, ladarba jiġi adottat.

               2019/0166 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-Istatus Avvanzat (2013-2018)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (il-“Ftehim”) daħal fis-seħħ fl-1 ta' Marzu 2000.

               (2)L-Artikolu 80 tal-Ftehim jagħti lill-Kunsill ta’ Assoċjazzjoni s-setgħa li joħroġ rakkomandazzjonijiet.

               (3)Il-Kunsill ta’ Assoċjazzjoni, permezz ta’ skambju ta’ ittri jrid jadotta rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-istatus avvanzat (2013-2018).

               (4)Ikun xieraq li tiġi stabbilita l-pożizzjoni li trid tiġi adottata f’isem l-Unjoni fil-Kunsill ta’ Assoċjazzjoni, peress li d-deċiżjoni hija vinkolanti fuq l-Unjoni.

               (5)L-estensjoni tal-pjan tal-Pjan ta’ Azzjoni 2013-2018 se tkun il-bażi tar-relazzjonijiet ta’ kooperazzjoni bejn l-UE u l-Marokk għas-snin 2019 u 2020 u se tippermetti li jiġu definiti l-prijoritajiet il-ġodda għar-relazzjonijiet bejn l-UE u l-Marokk fis-snin li ġejjin,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fil-Kunsill ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta’ rakkomandazzjoni biex jiġi estiż b’sentejn (mill-2019 sal-2020) il-Pjan ta’ Azzjoni UE-Marokk li jimplimenta l-istatus avvanzat (2013-2018) hija bbażata fuq it-test anness ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni u lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà.

               Magħmul fi Brussell,

                     Għall-Kunsill

                     Il-President

                     (1)

                        Is-sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, il-Ġermanja vs. Il-Kunsill (OIV), ECLI:EU:C:2014:2258, il-paragrafi minn 61 sa 64.

    ---documentbreak---

               IL-KUMMISSJONI EWROPEA
            Brussell, 6.8.2019
            COM(2019) 364 final
            ANNESS
            tal-
            proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-Istatus Avvanzat (2013-2018)

               ANNESS

               RAKKOMANDAZZJONI Nru 01/2019 TAL-KUNSILL TA’ ASSOĊJAZZJONI UE-MAROKK

               li tapprova l-estensjoni b’sentejn tal-Pjan ta’ Azzjoni UE-Marokk li jimplimenta l-istatus avvanzat (2013-2018)

               IL-KUNSILL TA’ ASSOĊJAZZJONI UE-MAROKK,

               Wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (“il-Ftehim Ewro-Mediterranju”),

               Billi:

               (1)Il-Ftehim Ewro-Mediterranju daħal fis-seħħ fl-1 ta’ Marzu 2000.

               (2)L-Artikolu 80 tal-Ftehim Ewro-Mediterranju jagħti s-setgħa lill-Kunsill ta' Assoċjazzjoni li jagħmel rakkomandazzjonijiet li jqis xierqa, bl-iskop li jintlaħqu l-objettivi tal-Ftehim.

               (3)Skont l-Artikolu 90 tal-Ftehim Ewro-Mediterranju, il-Partijiet iridu jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u jridu jiżguraw li jintlaħqu l-objettivi stipulati fil-Ftehim.

               (4)L-Artikolu 10 tar-regolamenti ta’ proċedura tal-Kunsill ta' Assoċjazzjoni jipprevedi l-possibbiltà li jinħarġu rakkomandazzjonijiet, bejn is-sessjonijiet, permezz tal-proċedura bil-miktub.

               (5)L-estensjoni tal-Pjan ta’ Azzjoni 2013-2018 se tkun il-bażi tar-relazzjonijiet UE-Marokk għas-snin 2019 u 2020 u se tippermetti li jiġu stabbiliti l-oqsma l-ġodda ta’ prijorità għar-relazzjonijiet bejn l-UE u l-Marokk fis-snin li ġejjin.

               IDDEĊIEDA KIF ĠEJ:

               Artikolu 1

               Il-Kunsill ta’ Assoċjazzjoni, permezz ta’ proċedura bil-miktub, b’dan jiddeċiedi li jestendi b’sentejn il-Pjan ta’ Azzjoni UE-Marokk li jimplimenta l-istatus avvanzat (2013-2018).

               Magħmul fi xx, […2019].

                  Għall-Kunsill ta’ Assoċjazzjoni UE-Marokk

                  Il-President

                  ***